35 skuespillere og et 10 personersorkester stod torsdag aften klar til premieren på forestillingen "Skammerens datter 2" i Hals. Det er første gang stykket opføres udendørs, og heldigvis blev det i solskin. - Det har været en hård fødsel, med tredje gang er lykkens gang. Nu er vi endelig klar til at få det skudt af hernede - og det glæder jeg mig til, siger skuespiller og koreograf på Skansespillet, Torben Skov torsdag eftermiddag. Opførelsen af "Skammerens Datter 2" har nemlig været flere år undervejs, men er to gange blevet forhindret af coronaepidemien. Frivillige er som en familie Mange af skuespillerne var med i 2018, da skansespillet opførte Skammerens Datter 1. Derfor har det ekstra stor betydning endelig at kunne opføre afslutningen på Line Koperbølls succesfulde serie: - Det er fedt endelig at kunne komme i gang igen og få fortalt den historie færdig om Dina, Nico og alle de andre i historien, siger Jakob Møller Hansen, der er skuespiller på Skansespillet. Skansespillet drives fuldstændig på frivillig basis. Hver eneste af de ti spilledage står 60 frivillige på og bagved scenen. De frivillige tæller både musikere, praktiske medarbejdere og skuespillere, der der endda må spille flere roller hver. - Det her er virkelig en familie, og man kan mærke, at den har eksisteret i noget tid. Det er bare en form for klan her. Det er virkelig nogle folk, der gør det her sammen, og det er fedt, siger Jakob Møller Hansen. Forestillingen opføres fra den 6. juli til og med 15. juli på Skansen i Hals.

Referat:
Skuespillet har været længe undervejs, og torsdag var det endeligt klar til at blive opført for første gang.